गोरखपुर। गोरखपुर में सपा बसपा समर्थित उम्मीदवार प्रवीण निषाद ने भाजपा उम्मीदवार उपेंद्र दत्त शुक्ला को 21,961 वोटों से हरा दिया है तो वहीं फूलपुर में सपा प्रत्याशी नागेन्द्र सिंह पटेल ने भाजपा उम्मीदवार कौशलेन्द्र सिंह पटेल को 59,613 वोटों से हराया. उपचुनाव में मिली इस हार को भाजपा पचा नहीं पा रही है. भाजपा के लिए हार से बड़ा सदमा यह है कि वह वोटो की गिनती शुरू के बाद सिर्फ एक राउंड के अलावा बढ़त नहीं बना सकी. भाजपा दोनों ही सीटों पर लगातार पिछड़ती दिखी. वोटों की गिनती शुरू होने के बाद 12 बजे ही दोनों सीटों पर उलटफेर साफ दिखने लगा था. फूलपुर में शाम चार बजे तक भाजपा की हार साफ हो गई थी, लेकिन गोरखपुर को लेकर सस्पेंस कायम रहा.